Document ID: 32004D0039

Odločba Komisije
z dne 23. decembra 2003
o posebnih pogojih za uvoz ribiških proizvodov iz Kenije in o razveljavitvi Odločbe 2000/759/ES
(notificirano pod dokumentarno številko K(2003) 5027)
(Besedilo velja za EGP)
(2004/39/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/493/EGS z dne 22. julija 1991 o zdravstvenih pogojih za proizvodnjo in dajanje na trg ribiških proizvodov [1] in zlasti člena 11 Direktive,
ob upoštevanju naslednjega:
(1) V Keniji je bil v imenu Komisije opravljen pregled zaradi preverjanja pogojev proizvodnje, skladiščenja in odpreme ribiških proizvodov v Skupnost.
(2) Zahteve v zakonodaji Kenije o zdravstvenem pregledu in spremljanju ribiških proizvodov se lahko štejejo za enakovredne zahtevam Direktive 91/493/EGS.
(3) Zlasti "Fisheries Department (FD)" je sposoben učinkovito preveriti izvajanje veljavnih zakonov.
(4) FD je uradno zagotovil, da se upoštevajo predpisi iz poglavja V priloge k Direktivi 91/493/EGS glede skladnosti s standardi za zdravstveni nadzor in spremljanje ribiških proizvodov in glede izpolnjevanja higienskih predpisov, enakovrednih tistim, določenim v navedeni direktivi.
(5) Skladno z Direktivo 91/493/EGS je treba opredeliti natančne določbe za ribiške proizvode, ki se uvažajo v Skupnost iz Kenije.
(6) Treba je tudi narediti seznam odobrenih obratov, predelovalnih plovil ali hladilnic ter seznam zamrzovalnih plovil, opremljenih skladno z zahtevami Direktive Sveta 92/48/EGS z dne 16. junija 1992 o določitvi minimalnih higienskih pravil, ki se uporabljajo za ribiške proizvode, pridržane na krovu nekaterih plovil v skladu s členom 3(1)(a)(i) Direktive 91/493/EGS [2]. Te sezname je treba sestaviti na podlagi sporočil, ki jih FD pošlje Komisiji.
(7) Odločba Komisije 2000/759/ES z dne 1. decembra 2000 o razveljavitvi Odločbe 1999/253/ES o zaščitnih ukrepih za nekatere ribiške proizvode s poreklom ali izvorom iz Kenije in Tanzanije ter o spremembi zdravstvenih spričeval za ribiške proizvode s poreklom ali izvorom iz Kenije [3], predvideva dodatek nekaterih navedb k zdravstvenemu spričevalu, ki spremlja ribiške proizvode, uvožene iz Kenije. Ker ta odločba predpisuje nov vzorec zdravstvenega spričevala, je primerno razveljaviti Odločbo 2000/759/ES.
(8) Ta odločba se začne uporabljati 45. dan po njeni objavi zaradi zagotavljanja potrebnega prehodnega obdobja.
(9) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
"Fisheries Department (FD)" je pristojni organ v Keniji, določen za preverjanje in potrjevanje skladnosti ribiških proizvodov z zahtevami Direktive 91/493/EGS.
Člen 2
Ribiški proizvodi, uvoženi v Skupnost iz Kenije, morajo izpolnjevati zahteve iz členov 3, 4 in 5.
Člen 3
1. Vsako pošiljko mora spremljati oštevilčeno originalno zdravstveno spričevalo v skladu z vzorcem iz Priloge I, na enem listu, pravilno izpolnjenem, podpisanem in datiranem.
2. Zdravstveno spričevalo mora biti sestavljeno vsaj v enem izmed uradnih jezikov države članice, v kateri se opravljajo pregledi.
3. Na zdravstvenem spričevalu mora biti ime, naziv in podpis predstavnika FD ter njegov uradni žig v barvi, ki se razlikuje od barve drugih podatkov.
Člen 4
Ribiški proizvodi morajo izvirati iz odobrenih obratov, predelovalnih plovil ali hladilnic ali registriranih zamrzovalnih plovil, navedenih v Prilogi II.
Člen 5
Na vseh paketih morajo biti neizbrisno napisane besede "KENIJA" ter številka odobritve/registracije obrata, predelovalnega plovila, hladilnice ali zamrzovalnega plovila porekla, razen pri nepakiranih zmrznjenih ribiških proizvodih, namenjenih za proizvodnjo konzervirane hrane.
Člen 6
Odločba 2000/759 se razveljavi.
Člen 7
Ta odločba se uporablja od 28. februarja 2004.
Člen 8
Ta odločba je naslovljena na države članice.
V Bruslju, 23. decembra 2003

Labels: 0
13
3
6
18